**Žodžių „vartoti“ ir „naudoti“ reikšmės**

**Naudoti** galima tai, iš ko patiriame naudos, pavyzdžiui, gamtos išteklius, trąšas, ir tai, kas naudojama kaip priemonės ar įrankiai, pavyzdžiui, atšvaitus, prekių ženklus, kompiuterį ir pan. **Vartojame** valgį, vaistus, kalbos dalykus, pavyzdžiui: Pietiečiai vartoja daug aštrių prieskonių; Ligonė vartojo įvairių antibiotikų; Nevartojamos vaistažolės greitai praranda kvapą; Pasakodamas jis pavartojo daug gražių žodžių, posakių, frazių.

Yra atvejų, kai tam tikrą daiktą galima ir **vartoti**, ir **naudoti**. Pavyzdžiui, maisto reikalams vandenį reikia vartoti, pramonėje – naudoti, nes čia jį vartojame kaip priemonę, dujas įprastai ne vartojame, o naudojame, kai sakome, kam konkrečiai: namui šildyti, žibintams uždegti; maisto produktai vartojami, tačiau, jei iš jų daromas kitas produktas, jie naudojami, pavyzdžiui, tortui pagaminti naudojamas sviestas. Todėl vaistus žmonės vartoja, o gyvūnams gydyti vaistai naudojami.